《呈恩缄庵尚书 其二》
清代·柏春

微兵数逾万，一家萃胡越。势既等乌合，抟沙终坼裂。

懵然金鼓间，步伐棼无节。耳目囿韬钤，恩威轻斧钺。

未能指臂联，何以著勋烈。古人推腹心，情谊敷恺切。

嗜好喜忌殊，才能赢缩别。仁义即法律，沦浃在肤发。

齐然为我用，赴蹈亦愉悦。乃知背水师，操术徒诡谲。

作者简介：柏春，字东敷，晚号老铁，蒙古旗人。道光乙巳进士，授兵部主事，历官直隶候补道。有《铁笛仙馆宦游草》、《从戎草》。